**Pranešimas žiniasklaidai**

2025 lapkričio 3 d.

**Iki lapkričio 10 dienos išjungiamas senasis 3G ryšys Panevėžio ir Utenos apskrityse**

**Taip lengviau: greitasis skaitymas**

|  |
| --- |
| * **Iki lapkričio 10 dienos „Bitė Lietuva“ išjungs 3G ryšio technologiją Panevėžio ir Utenos apskrityse** * **Šiuose regionuose apie 170 ryšio bokštų jau modernizuoti ir teikia naujos kartos 5G ryšį** * **Išjungus 3G ryšį, su senais telefonais ir SIM kortelėmis bus galima tik skambinti bei rašyti žinutes** * **3G išjungimo projektas Lietuvoje vyksta sklandžiai, o atlaisvinti dažniai perleidžiami 4G ir 5G tinklų plėtrai, į kurią „Bitė“ investuoja 100 mln. eurų** |

**Daugiau kaip du dešimtmečius Lietuvoje naudota senoji 3G ryšio technologija amžiams traukiasi iš dar dviejų šalies regionų. „Bitė Lietuva“ tęsia senojo ryšio išjungimą – iki lapkričio vidurio 3G ryšys bus išjungtas Panevėžio ir Utenos apskrityse. Pasak įmonės atstovų, nors dar nemažai Lietuvos žmonių naudojasi senais telefonais ir senomis SIM kortelėmis, 3G ryšio technologijos išjungimo darbai vyksta itin sklandžiai, rašoma „Bitės“ pranešime žiniasklaidai.**

„Senosios 3G ryšio technologijos išjungimas Lietuvoje artėja prie pabaigos – išjungus 3G Panevėžio ir Utenos apskrityse, liks tik didžiausias – Vilniaus regionas. Džiaugiamės, kad Lietuvos žmonės pokyčius priima pozityviai, dauguma supranta, kad kiekviena technologija pasensta ir ateina laikas atsinaujinti. Atlaisvintus 3G dažnius, kurių labai trūksta, panaudojame 4G ir naujos kartos 5G tinklo kokybei gerinti, kad mūsų ryšys Lietuvoje veiktų dar geriau“, – sako Arūnas Mickevičius, „Bitė Lietuva“ generalinis direktorius.

Panevėžio ir Utenos apskrityse 3G ryšys bus išjungtas daugiau kaip 150 ryšio bokštų. Šiuose šalies regionuose jau modernizuoti apie 170 ryšio bokštų – juose jau veikia naujos kartos 5G ryšys. Moderni ryšio technologija leidžia „Bitės“ ir „Labas“ klientams naudotis greitesniu internetu, kokybiškais skambučiais ir visomis kasdien reikalingomis išmaniosiomis paslaugomis.

**Reikės atsinaujinti telefonus ir SIM korteles**

Lietuvoje vykdomas 3G ryšio išjungimas labiausiai paveikia senus telefonus ar daugiau kaip 10 metų senumo SIM korteles, palaikančias tik 2G ar 3G technologijas. Išjungus 3G šie įrenginiai gali tik skambinti ir siųsti trumpąsias žinutes (SMS), tačiau naršyti internete jau nebepavyks.

„Mūsų duomenimis, šiuo metu Panevėžio ir Utenos apskrityse yra dar apie 2,5 tūkst. klientų, kurie 3G ryšį naudoja kaip pagrindinį. Senesnių SIM kortelių gerokai mažiau – Panevėžio apskrityje tokių suskaičiuojame apie 400, Utenos – apie 200. Žmonės SIM korteles keičia nuosekliai, tačiau raginame nelaukti paskutinės minutės ir atsinaujinti jas nemokamai artimiausiame „Bitės“ salone“, – perspėja Modestas Ropė, „Bitė Lietuva“ naujos kartos tinklų direktorius tam, kad prieš didžiąsias metų šventes lietuviai neliktų be interneto.

Pasak jo, Utenos apskrityje, ypač pasienio su Baltarusija vietovėse, tebėra daugiau klientų, kurie naudoja senesnius telefonus. Visgi net ir čia, išjungus 3G, „Bitės“ ryšys išliks stabilus.

„Net ir be 3G ryšio technologijos, skambučiai bei trumposios žinutės veiks per 2G tinklą, todėl žmonės nepatirs problemų dėl ryšio. Vis tik norintiems naudotis greitu mobiliuoju internetu, reikėtų atsinaujinti tiek senus telefonus, tiek senas SIM korteles. Rekomenduojame rinktis įrenginius ir planus, palaikančius naujos kartos 5G ryšį – ši technologija pasienyje veikia keliais dažniais (700, 800 ir 900 MHz), todėl yra atsparesnė galimiems ryšio trukdžiams iš priešiškų kaimynių“, – paaiškina vienas skaitmeninių paslaugų bendrovės „Bitė“ vadovų.

**Pamiršta atnaujinti programinę įrangą**

Pasak M. Ropės, žmonės Lietuvoje dažniausiai kreipiasi į salonus atsinaujinti telefonų ar SIM kortelių tik tada, kai 3G ryšys jų vietovėje jau išjungtas.

„Pasitaiko atvejų, kai klientai kreipiasi dėl ryšio problemų, bet paaiškėja, kad nors ir turi naują telefoną mažiau nei dvejus metus, nėra nė karto atlikę programinės įrangos atnaujinimo. Tai viena iš priežasčių, kodėl išjungus 3G ryšį išmanusis telefonas gali veikti nekorektiškai, taip pat gali neveikti „VoLTE“ – skambučių internetu technologija. Rekomenduojame laiku diegti programinės įrangos atnaujinimus, nes jie būtini ne tik dėl telefono funkcionalumo, bet ir didesnio saugumo“, – pažymi ekspertas.

Anot jo, kol kas didžiausias iššūkis išjungiant 3G ryšį Lietuvoje išlieka valstybės institucijų segmentas, kur įrangos ar SIM kortelių atnaujinimas vyksta kiek lėčiau dėl biurokratinių procesų.

Senasis 3G ryšys visoje Lietuvoje bus išjungtas iki šių metų gruodžio 1 dienos. Į tinklo plėtrą bendrovė investuoja rekordinius 100 mln. eurų, didžioji investicijų dalis skirta naujos kartos 5G ryšio statyboms ir turimų tinklų modernizavimui visoje Lietuvoje.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)